ଲସ୍ ଏଞ୍ଜଲ୍ସ : ଥାଇଲ୍ୟାଣ୍ଡରେ ଗୁମ୍ଫା ଭିତରେ ଫସି ରହିଥିବା ଫୁଟବଲ ଖେଳାଳିଙ୍କ ଉଦ୍ଧାର ଘଟଣା ଉପରେ ନିର୍ମାଣ ହେବ ହଲିଉଡ୍ ଫିଲ୍ମ । ମଙ୍ଗଳବାର ପ୍ୟୁର୍ ଫ୍ଲିକ୍ସ ଏଣ୍ଟରଟେନ୍ମେଣ୍ଟ୍ ପକ୍ଷରୁ ଏହା ଘୋଷଣା କରାଯାଇଛି । ସଂସ୍ଥାର ସିଇଓ ମାଇକେଲ ସ୍କଟ୍ ଫେସ୍ବୁକ୍ରେ ଏହା ଘୋଷଣା କରିବା ସହ ଏକ ଭିଡିଓ ମଧ୍ୟ ଜାରି କରିଛନ୍ତି । ହଲିଉଡ୍ ରିପୋର୍ଟରେ ପ୍ରକାଶିତ ଖବର ଅନୁଯାୟୀ, କାଓସ୍ ଏଣ୍ଟରଟେନ୍ମେଣ୍ଟ୍ ଓ ପ୍ୟୁର୍ ଫ୍ଲିକ୍ସ ଏଣ୍ଟରଟେନ୍ମେଣ୍ଟ୍ ମିଳିତ ଭାବେ ଏହି ଫିଲ୍ମ ନିର୍ମାଣ କରିବେ । ଏହି ଫିଲ୍ମ ନିର୍ମାଣରେ ୩୦ ମିଲିୟନ୍ରୁ ୬୦ ମିଲିୟନ୍ ଆମେରିକୀୟ ଡଲାର ଖର୍ଚ୍ଚ ହେବ ବୋଲି ଅନୁମାନ କରାଯାଉଛି ।
ଉଦ୍ଧାରକାରୀ ଦଳ ଯେପରି ସାହସିକତା ପ୍ରଦର୍ଶନ କରି ୧୨ ଜଣ ଖେଳାଳିଙ୍କୁ ଅତି ସତର୍କତାର ସହ ଉଦ୍ଧାର କଲେ ତାହା ସ୍କଟ୍ଙ୍କୁ ପ୍ରଭାବିତ କରିଛି । ସେ ଏହି ସାହସିକ ଉଦ୍ଧାର କାର୍ଯ୍ୟର ପ୍ରତିଟି ସୋପାନ ଉପରେ ଅନୁଧ୍ୟାନ ଚଳାଇଛନ୍ତି । ଉଦ୍ଧାରକାରୀ ଦଳର ୯୦ ଜଣ ଡାଇଭର ଓ ଉଦ୍ଧାର ପାଇଥିବା କିଛି ଖେଳାଳିଙ୍କ ସହ ସ୍କଟ୍ କଥା ହେବା ପରେ ଫିଲ୍ମ ନିର୍ମାଣ ପାଇଁ ତାଙ୍କର ଆଗ୍ରହ ବଢ଼ିଯାଇଛି ।
ସ୍କଟ୍ କହିଛନ୍ତି ଯେ, ତାଙ୍କର ଜଣେ ବାନ୍ଧବୀଙ୍କ ସ୍ୱାମୀ ସାମନ୍ କୁନନ୍ ଏହି ଅପରେସନ୍ ବେଳେ ପ୍ରାଣ ହରାଇଛନ୍ତି । ତେଣୁ ଏହି ଘଟଣା ତାଙ୍କ ପାଇଁ ବ୍ୟକ୍ତିଗତ ହୋଇଯାଇଛି । ସ୍କଟ୍ କହିଛନ୍ତି ଏହି ଫିଲ୍ମ ନିର୍ମାଣ ସଫଳ ହେଲେ, ଉଦ୍ଧାରକାରୀ ଦଳର ସମସ୍ତ ସଦସ୍ୟ ଓ ତାଙ୍କର ବାନ୍ଧବୀଙ୍କ ସ୍ୱାମୀ ଯିଏ ପ୍ରାଣ ହରାଇଲେ ତାଙ୍କ ପ୍ରତି ଶ୍ରେଷ୍ଠ ସମ୍ମାନ ହେବ ।
ସୂଚନାଯୋଗ୍ୟ, ଗତ ଜୁନ୍ ୨୩ ତାରିଖରେ ଉତ୍ତର ଥାଇଲାଣ୍ଡର ୧୨ ଜଣ ଫୁଟବଲ ଖେଳାଳି ସେମାନଙ୍କ କୋଚ୍ଙ୍କ ସହ ଉତ୍ସୁକତାର ସହ ଗୁମ୍ଫାରେ ପଶିଥିଲେ। ତେବେ ପ୍ରବଳ ବର୍ଷାରେ ଗୁମ୍ଫାରେ ପାଣି ପଶିଯିବାରୁ ଏହି ଖେଳାଳିମାନେ ବାଟ ଭୁଲି ତା ଭିତରେ ଫସି ଯାଇଥିଲେ।
